 
Disciplinárny poriadok 
Univerzity Konštantína Filozofa v Nitre pre študentov 
 

Čl. 1 
Úvodné ustanovenia 

1. Disciplinárny poriadok Univerzity Konštantína Filozofa v Nitre pre študentov (ďalej len „disciplinárny poriadok”) je vnútorným predpisom Univerzity Konštantína Filozofa v Nitre (ďalej len „UKF”) vydaný v súlade s § 15 ods. 1 písm. l) zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov. 
2. Disciplinárny poriadok UKF upravuje postavenie a činnosť disciplinárnej komisie fakulty pre študentov (ďalej len „disciplinárna komisia”), disciplinárne priestupky a disciplinárne opatrenia, disciplinárne konanie okrem rokovania a rozhodovania disciplinárnej komisie, náležitosti rozhodnutia o uložení disciplinárneho opatrenia, možnosti jeho preskúmania a nadobudnutie jeho právoplatnosti.
3. Ustanovenia tohto disciplinárneho poriadku sa vzťahujú na disciplinárne konanie týkajúce sa študentov zapísaných v študijných programoch uskutočňovaných na fakulte.


Čl. 2 
Disciplinárna komisia

1. Disciplinárna komisia prerokúva disciplinárne priestupky študentov zapísaných v študijnom programe uskutočňovanom na fakulte a predkladá návrh na rozhodnutie dekanovi fakulty (ďalej len „dekan”).
2. Disciplinárna komisia má šesť členov. Polovicu členov disciplinárnej komisie tvoria študenti. Členstvo v disciplinárnej komisii je čestné a nezastupiteľné.
3. Predsedu a ďalších členov disciplinárnej komisie vymenúva a odvoláva dekan z členov akademickej obce fakulty.
4. Predsedom disciplinárnej komisie je spravidla prodekan pre vzdelávaciu činnosť.
5. Predseda disciplinárnej komisie zodpovedá za svoju činnosť dekanovi.
6. Funkčné   obdobie    členov    disciplinárnej    komisie    zo    zamestnaneckej časti akademickej obce fakulty je najviac štvorročné.	
7.	Funkčné obdobie členov disciplinárnej komisie zo študentskej časti akademickej obce fakulty je najviac dvojročné.
8.	Členstvo v disciplinárnej komisii zaniká skončením funkčného obdobia, vzdaním sa členstva, skončením členstva v akademickej obci fakulty alebo odvolaním.



Čl. 3 
Disciplinárny priestupok 

1. Disciplinárny priestupok je zavinené porušenie právnych predpisov alebo vnútorných predpisov univerzity alebo jej súčastí  alebo verejného poriadku. 
2. Disciplinárnym priestupkom podľa tohto disciplinárneho poriadku je aj: 
a) porušenie povinností vyplývajúcich z rozhodnutí orgánov akademickej samosprávy univerzity alebo jej súčastí,
b) zneváženie člena akademickej obce alebo zamestnanca univerzity,
c) odmietnutie poskytnutia informácií a skutočností rozhodujúcich na určenie úhrady školného a poplatkov spojených so štúdiom alebo uvedenie nepravdivých alebo neúplných informácií, 
d) neuhradenie školného alebo poplatkov spojených so štúdiom,
e) podvod v súvislosti so štúdiom alebo s vedeckou činnosťou,  
f) vyvolanie verejného pohoršenia neprimeraným správaním sa na akademickej pôde alebo pri aktivitách súvisiacich s plnením študijných povinností,
g) výtržnosť alebo hrubá neslušnosť alebo správanie, ktoré je v hrubom rozpore s dobrými mravmi, 
h) násilný čin proti študentovi, zamestnancovi alebo návštevníkovi univerzity na akademickej pôde alebo pri aktivitách súvisiacich s plnením študijných povinností, 
i) úmyselné odcudzenie, trvalé alebo dočasné prisvojenie si majetku, ktorý vlastní, spravuje alebo má v nájme univerzita, jej študenti, zamestnanci alebo návštevníci univerzity,
j) spôsobenie škody na majetku, ktorý vlastní, spravuje alebo má v nájme univerzita, jej študenti, zamestnanci alebo návštevníci univerzity,
k) verejné podporovanie násilia, nenávisti alebo obmedzovania práv a slobôd skupiny osôb alebo jednotlivca pre ich skutočnú alebo domnelú príslušnosť k niektorej rase, národu, národnosti, etnickej skupine, pre ich skutočný alebo domnelý pôvod, farbu pleti, sexuálnu orientáciu, politické presvedčenie, náboženské vyznanie alebo preto, že sú bez vyznania, fyzický alebo verbálny útok na skupinu osôb alebo jednotlivca z uvedených dôvodov,
l) verejné hanobenie niektorého národa, národnosti, ich jazyka, niektorej rasy, etnickej skupiny, náboženskej skupiny alebo sexuálnej orientácie,
m) úmyselný trestný čin, za ktorý bol páchateľ právoplatne odsúdený, 
n) účasť na vzdelávacích činnostiach pod badateľným, resp. preukázateľným vplyvom alkoholických nápojov, iných omamných, návykových a psychotropných látok, 
o) porušenie pravidiel a pokynov pri práci v počítačovej sieti UKF,
p) falšovanie dokladov súvisiacich so štúdiom, falšovanie preukazov, dokumentov alebo listín, ktoré študent predkladá na základe vnútorných predpisov UKF a jej súčastí,
q) svojvoľné prenechanie ubytovania v študentskom domove inej osobe. 
3.	Disciplinárny priestupok je premlčaný, ak od jeho spáchania uplynul viac ako jeden rok. Premlčacia doba neplynie počas konania o disciplinárnom priestupku ani počas prerušenia štúdia. 
Čl. 4 
Disciplinárne konanie 

1.	Disciplinárne konanie proti študentovi, ktorý je podozrivý zo spáchania disciplinárneho priestupku, sa začína doručením písomného návrhu na začatie disciplinárneho konania predsedovi disciplinárnej komisie. 
2.	Podnet na podanie návrhu na začatie disciplinárneho konania môže podať každý, kto sa dozvedel o konaní študenta, ktoré môže mať charakter disciplinárneho priestupku. 
3.	Návrh na začatie disciplinárneho konania spravidla obsahuje 
a) 	presný popis konania študenta, ktorým sa mal dopustiť spáchania disciplinárneho priestupku s označením príslušných ustanovení tohto disciplinárneho poriadku, všeobecne záväzných právnych predpisov, vnútorných predpisov UKF alebo jej súčastí, ktoré mali byť porušené, 
b) 	čas a miesto, kde mal byť disciplinárny priestupok spáchaný, 
c) 	dôkazy, o ktoré sa návrh opiera, 
d) 	odôvodnenie, prečo sa konanie považuje za disciplinárny priestupok, 
e) 	označenie študenta, ktorý mal disciplinárny priestupok spáchať.
4.	Konanie o disciplinárnom priestupku pred disciplinárnou komisiou je neverejné  a ústne, za prítomnosti študenta, ktorý sa dopustil disciplinárneho priestupku; ak sa                  študent nedostaví bez riadneho ospravedlnenia, môže disciplinárna komisia konať aj bez jeho prítomnosti.
5.	Predseda disciplinárnej komisie po prerokovaní disciplinárneho priestupku rozhodne o podaní návrhu na uloženie disciplinárneho opatrenia dekanovi alebo o zastavení disciplinárneho konania. 
6.	Disciplinárne opatrenie za spáchanie disciplinárneho priestupku ukladá študentom zapísaným na štúdium študijných programov uskutočňovaných na fakulte dekan. Disciplinárne opatrenie sa ukladá najneskôr do 2 týždňov od doručenia návrhu na uloženie disciplinárneho opatrenia disciplinárnou komisiou.
7.	Dekan nemôže uložiť prísnejšie disciplinárne opatrenie, ako navrhla disciplinárna komisia.
8.	Ak ide o menej závažný priestupok a možno (odôvodnene) predpokladať, že samotné prerokovanie priestupku disciplinárnou komisiou povedie k náprave, dekan môže rozhodnúť, že za disciplinárny priestupok neudelí disciplinárne opatrenie, aj keď jeho uloženie navrhla disciplinárna komisia.


Čl. 5 
Disciplinárne opatrenie
 
1. Za disciplinárny priestupok možno uložiť študentovi niektoré z týchto disciplinárnych opatrení: 
a)  pokarhanie, 
b)  podmienečné vylúčenie zo štúdia, 
c)  vylúčenie zo štúdia. 
2. Disciplinárne opatrenie podľa ods.1 písm. a) možno uložiť študentovi len za menej závažný disciplinárny priestupok alebo disciplinárny priestupok spáchaný z nedbalosti.
3. Pri ukladaní disciplinárneho opatrenia podľa ods.1 písm. b) sa prihliada na závažnosť disciplinárneho priestupku, pričom sa stanoví lehota a podmienky pri dodržaní ktorých bude podmienečné vylúčenie zrušené. Podmienky môžu spočívať napríklad na dohode nahradiť v skúšobnej dobe spôsobenú škodu, osobne alebo verejne sa ospravedlniť poškodenému alebo zdržať sa nejakého konania. Dĺžka podmienečného vylúčenia zo štúdia je najmenej šesť mesiacov a najviac dva roky odo dňa uloženia disciplinárneho opatrenia. Ak sa študent pred uplynutím lehoty dopustí ďalšieho disciplinárneho priestupku, spravidla je mu uložené disciplinárne opatrenie podľa ods.1 písm. c).
4. Disciplinárne opatrenie podľa ods. 1 písm. c) možno študentovi uložiť ak: 
       a)  	úmyselne spáchal závažný disciplinárny priestupok,
b)  	opakovane spáchal disciplinárny priestupok alebo 
       c)  	bol právoplatne odsúdený za úmyselný trestný čin.
5.	Ak sa študent v priebehu podmienečného vylúčenia zo štúdia dopustí skutku, za ktorý  je možné uložiť disciplinárne opatrenie podľa ods. 1, vylúči sa zo štúdia. 
6.	Pri ukladaní disciplinárneho opatrenia sa prihliada na charakter a závažnosť   disciplinárneho priestupku, na okolnosti, za ktorých k disciplinárnemu priestupku došlo, na mieru zavinenia, na dôsledky disciplinárneho priestupku, ako aj na doterajšie správanie sa študenta.
7.  	Disciplinárne opatrenie má formu rozhodnutia, ktoré obsahuje
a)   výrok, 
b)   odôvodnenie, 
      	c)   poučenie o možnosti podať žiadosť o jeho preskúmanie. 
8. 	Rozhodnutie o uložení disciplinárneho opatrenia musí byť písomné a študentovi musí byť doručené do vlastných rúk.
9.	Rozhodovanie o disciplinárnom priestupku sa považuje za rozhodovanie vo veciach akademických práv a povinností študenta.
                                                           

Čl. 6
Preskúmanie rozhodnutia o uložení disciplinárneho opatrenia 

1.	Študent, ktorému   bolo   uložené   disciplinárne   opatrenie,   môže   písomne   požiadať o preskúmanie rozhodnutia o uložení disciplinárneho opatrenia (ďalej len „rozhodnutie“) a to v lehote do 8 dní odo dňa doručenia rozhodnutia. Žiadosť sa podáva dekanovi. Podanie žiadosti o preskúmanie rozhodnutia má odkladný účinok.
2.	Zo žiadosti o preskúmanie rozhodnutia by malo byť zrejmé, kto ju podáva, proti ktorému rozhodnutiu smeruje a čo sa navrhuje, v čom je rozpor rozhodnutia alebo disciplinárneho konania, ktoré mu predchádzalo, s právnymi predpismi alebo s vnútornými predpismi UKF alebo jej súčasti. 
3.	Dekan preskúma skutočnosti uvedené v žiadosti o preskúmanie rozhodnutia do 30 dní od doručenia žiadosti o preskúmanie rozhodnutia. Dekan môže sám žiadosti vyhovieť a rozhodnutie zmeniť alebo zrušiť. Ak žiadosti nevyhovie, postúpi ju rektorovi. Rektor rozhodnutie dekana preskúma a ak je v rozpore so zákonom, vnútorným predpisom univerzity alebo jej súčastí, rozhodnutie zmení alebo ho zruší. 
4.	Rozhodnutie rektora o žiadosti o preskúmanie rozhodnutia je konečné.
5.	Uloženie disciplinárneho opatrenia sa vyznačí do dokumentácie, ktorú o študentovi vedie  fakulta.


Čl. 7
Právoplatnosť rozhodnutia o uložení disciplinárneho opatrenia

1.	Rozhodnutie o uložení disciplinárneho opatrenia, proti ktorému nemožno podať žiadosť o preskúmanie rozhodnutia, je právoplatné.
2.	Prvostupňové rozhodnutie dekana o uložení disciplinárneho opatrenia, proti ktorému študent nepodal žiadosť o preskúmanie rozhodnutia, nadobúda právoplatnosť dňom márneho uplynutia osemdňovej lehoty.
3.	Druhostupňové rozhodnutie rektora o žiadosti o preskúmanie rozhodnutia nadobúda právoplatnosť dňom jeho doručenia študentovi. 
4.	Ak bolo študentovi uložené disciplinárne opatrenie vylúčenie zo štúdia, dňom skončenia štúdia je deň, keď rozhodnutie o vylúčení zo štúdia nadobudlo právoplatnosť.
 

Čl. 8
Zabezpečenie činnosti disciplinárnej komisie

1.	Zasadnutia disciplinárnej komisie zvoláva predseda disciplinárnej komisie.
2.	Administratívno-technické úkony spojené s činnosťou disciplinárnej komisie vykonáva študijné oddelenie dekanátu.
3.	O výsledku rokovania sa vyhotovuje písomný záznam, ktorý obsahuje okrem formálnych záležitostí (dátum konania, prezencia prítomných, program rokovania) rozhodnutia komisie k prerokovaným priestupkom. Záznam z rokovania dostanú všetci členovia komisie a dekan.


Čl. 9
Spoločné, prechodné a záverečné ustanovenia

1.	Na rozhodovanie o uložení disciplinárnych opatrení podľa tohto disciplinárneho poriadku sa nevzťahuje zákon č. 71/1967 Zb. o správnom konaní (správny poriadok) v znení neskorších predpisov.
2.	Disciplinárny poriadok UKF zo dňa 10.2.2003 a Rokovací poriadok disciplinárnej komisie UKF zo dňa 10.2.2003 sa zrušujú ku dňu nadobudnutia účinnosti tohto disciplinárneho poriadku.
3.	Zodpovednosť sa disciplinárny priestupok, ktorého sa študent dopustil pred nadobudnutím účinnosti tohto disciplinárneho poriadku, sa posúdi podľa predpisu platného v čase, kedy došlo ku konaniu zakladajúcemu zodpovednosť za disciplinárny priestupok. 
4.	Disciplinárne konanie začaté pred nadobudnutím účinnosti tohto disciplinárneho poriadku sa dokončí podľa tohto disciplinárneho poriadku. 
[bookmark: _GoBack]5.	Tento disciplinárny poriadok nadobúda platnosť dňom jeho schválenia Akademickým senátom UKF dňa 5. júna 2023 a účinnosť 1. septembra 2023.

